Document ID: 31998R0280

Komisjoni määrus (EÜ) nr 280/98,
3. veebruar 1998,
milles sätestatakse erand teatavatest sätetest nõukogu määruses (EÜ) nr 2597/97, millega sätestatakse täiendavad eeskirjad piima- ja piimatooteturu ühise korralduse kohta Soomes ja Rootsis toodetud joogipiima osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Austria, Rootsi ja Soome ühinemisakti, eriti selle artikli 149 lõiget 1,
ning arvestades, et:
(1) nõukogu määrusega (EÜ) nr 2596/97 [1] pikendatakse perioodi, mille jooksul võib vastu võtta üleminekumeetmeid, et hõlbustada ühinemise ajal üleminekut Austrias, Soomes ja Rootsis kehtivatelt süsteemidelt turu ühise korralduse kohaldamisest tulenevatele süsteemidele; kõnealust perioodi pikendati Soomes ja Rootsis toodetud joogipiima rasvasisaldust käsitlevate nõuete osas kuni 31. detsembrini 1999;
(2) Soomele ja Rootsile tehakse ühinemisakti alusel erand joogipiima rasvasisaldust käsitlevatest nõuetest, mis on sätestatud nõukogu määruses (EMÜ) nr 1411/71, [2] mis on alates 1. jaanuarist 1998 tunnistatud kehtetuks ja asendatud määrusega (EÜ) nr 2597/97 [3]; nimetatud erand kaotab kehtivuse 31. detsembril 1997; asjaomaste liikmesriikide erilist olukorda ja neilt nõutavate kohanduste hulka silmas pidades tuleks kõnealust erandit ajutiselt pikendada, et võimaldada neil kohandada ülejäänud ühenduse osades kehtivaid süsteeme;
(3) käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Vaatamata määruse (EMÜ) nr 2597/97 artikli 3 lõikele 1, ei kohaldata rasvasisaldust käsitlevaid nõudeid Soomes ja Rootsis toodetud joogipiimale 1. jaanuarist 1998 kuni 31. detsembrini 1999. Kõnealuses kahes liikmesriigis toodetud ja käesoleva erandiga hõlmatud joogipiima tohib turustada ainult riigis, kus see on toodetud, või eksportida mõnda kolmandasse riiki.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Seda kohaldatakse alates 1. jaanuarist 1998.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. veebruar 1998

Labels: 3
0
18
17